তথ্যবিবরণী                                                                        নম্বর: ২২৫২

**অ্যামনেস্টি’র বিবৃতি বাংলাদেশবিরোধী ষড়যন্ত্রমূলক**

 **-- তথ্য ও সম্প্রচার মন্ত্রী**

চট্টগ্রাম, ১০ আষাঢ় (২৪ জুন):

বাংলাদেশ বিষয়ে অ্যামনেস্টি ইন্টারন্যাশনালের সাম্প্রতিক বিবৃতিকে এ দেশের বিরুদ্ধে ষড়যন্ত্রমূলক বলে মন্তব্য করেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ চট্টগ্রাম প্রেসক্লাবের বঙ্গবন্ধু হলে চট্টগ্রাম উত্তর জেলা আওয়ামী লীগ আয়োজিত ‘গৌরব, ঐতিহ্য, সংগ্রাম ও সাফল্যের ৭৪ বছর’ শীর্ষক আলোচনা সভায় প্রধান অতিথির বক্তৃতায় মন্ত্রী এ কথা বলেন। এতে সভাপতিত্ব করেন উত্তর জেলা আওয়ামী লীগের সভাপতি এম এ সালাম।

মন্ত্রী বলেন, ‘আজকে পত্রিকায় দেখলাম অ্যামনেস্টি ইান্টারন্যাশনাল বিবৃতি দিয়েছে- আমাদের দেশে যারা র‌্যাবে কাজ করবে কিংবা যদি কেউ মানবাধিকার লঙ্ঘনের সাথে যুক্ত থাকে তাদেরকে যেন স্ক্রিনিং করা হয় এবং জাতিসংঘ শান্তিরক্ষী বাহিনীতে না নেওয়া হয়।’

মন্ত্রী বলেন, ‘আমরা অ্যামনেস্টিকে চিনি, তারেক রহমানের বেয়াইন আইরিন খান অ্যামনেস্টির জেনারেল সেক্রেটারি ছিলেন। এখনো অ্যামনেস্টির সাথে যুক্ত আছেন। তিনি তারেক রহমানের বউয়ের চাচাতো বোন। এই অ্যামনেস্টি ইন্টারন্যাশনাল যুদ্ধাপরাধীদের যখন বিচার শুরু হলো, তখন যুদ্ধাপরাধীদের বিচার বন্ধ করার জন্য বিবৃতি দিয়েছিল। ২০১৩, ১৪ ও ১৫ সালে যখন বিএনপি-জামাত মানুষ পুড়িয়ে হত্যা করছিল তখন সেটার বিরুদ্ধে কোন বিবৃতি দেয়নি।’

হাছান মাহমুদ বলেন, ‘অ্যামনেস্টি ইন্টারন্যাশনাল ও হিউম্যান রাইটস ওয়াচ -এগুলোর বিবৃতি কীভাবে হয়, কোথায় ড্রাফট হয়, আর কিসের বিনিময়ে এদের বিবৃতি আসে সেটা আমরা জানি। যারা যুদ্ধাপরাধীদের রক্ষা করার জন্য বিবৃতি দেয়, ফিলিস্তিনে পাখি শিকারের মতো যেভাবে মানুষ শিকার করা হয় তখন ইসরাইলের বিপক্ষে কোনো বিবৃতি দেয় না, আমাদের এ সব বিষয় নিয়ে বিবৃতি দেওয়ার নৈতিক কোনো অধিকার তাদের নাই।’

এই দু’টি সংগঠন আমাদের দেশের বিরুদ্ধে ষড়যন্ত্রকারীদের সাথে হাত মিলিয়েছে উল্লেখ করে তথ্যমন্ত্রী বলেন, ‘তাদের ব্যাপারে সতর্ক থাকতে হবে। এই বিবৃতির কোন মূল্য নাই, সুতরাং এগুলোতে বিভ্রান্ত হবার কোন দরকার নাই। বঙ্গবন্ধুকন্যা জননেত্রী শেখ হাসিনার নেতৃত্বে দেশ যখন বঙ্গবন্ধু ও আমাদের পূর্বসূরি মুক্তিযোদ্ধাদের স্বপ্ন পূরণের পথে অদম্য গতিতে এগিয়ে চলছে তখন আজকে আবার দেশীয় এবং আন্তর্জাতিক অপশক্তি এক হবার চেষ্টা করছে। দেশের বিরুদ্ধে ষড়যন্ত্র শুরু হয়েছে।’

মন্ত্রী আরো বলেন, ‘সেই কারণে আজকে বিএনপি-জামাতের পক্ষ থেকে দেশের বিরুদ্ধে লবিস্ট নিয়োগ করা হয়েছে। সেই লবিস্টের পেছনে মিলিয়ন মিলিয়ন ডলার খরচ করে দেশের বিরুদ্ধে ষড়যন্ত্রের অংশ হিসেবে কয়েকটা বিবৃতি আর কিছু কিছু কংগ্রেসম্যান কিংবা ইউরোপিয়ান পার্লামেন্ট মেম্বারের চিঠি ক্রয় করা হয়।’

‘আগামী নির্বাচন ভূমি ও সার্বভৌমত্ব রক্ষার’

আওয়ামী লীগের যুগ্ম সাধারণ সম্পাদক হাছান আওয়ামী লীগের ৭৪তম প্রতিষ্ঠাবার্ষিকী উপলক্ষ্যে এ আয়োজনে আগামী জাতীয় সংসদ নির্বাচন নিয়ে কথা বলেন। তিনি বলেন, ‘আগামী নির্বাচন হচ্ছে দেশের ভূমি ও সার্বভৌমত্ব রক্ষার নির্বাচন। দেশ কি পাকিস্তান হবে না কি শেখ হাসিনার নেতৃত্বে উন্নয়ন অগ্রযাত্রার অভিযাত্রায় আরো দ্রুত বেগে এগিয়ে চলবে, সেটির ফয়সালা হবে নির্বাচনে। দেশে কোনো তাঁবেদারি সরকার, যারা দেশের সার্বভৌমত্ব বিকিয়ে দিবে তারা বসবে, না কি স্বাধীনচেতা জননেত্রী শেখ হাসিনার নেতৃত্বে সরকার থাকবে সেটি ফয়সালা হবার নির্বাচন।’

তথ্যমন্ত্রী বলেন, ‘সমাগত এই নির্বাচন আমাদের জন্য একটি বড় চ্যালেঞ্জ। এই নির্বাচন হচ্ছে দেশের সার্বভৌমত্ব ও ভূমি রক্ষার নির্বাচন। এই নির্বাচনের মাধ্যমে ফয়সালা হবে দেশের সার্বভৌমত্ব থাকবে নাকি সমুদ্রের একটা অংশ কেউ নিয়ে যাবে, আমাদের কোনো দ্বীপ অন্য কোনো দেশের কাছে হস্তান্তর করা হবে। এই নির্বাচনে ফয়সালা হবে দেশে কি ‘হামিদ কারজাই’ মার্কা তাঁবেদারি সরকার হবে নাকি শেখ হাসিনার নেতৃত্বে উন্নয়ন অগ্রগতি অব্যাহত থাকবে।’

আওয়ামী লীগের নেতা-কর্মীদের আত্মতুষ্টিতে না ভোগার অনুরোধ জানিয়ে তথ্যমন্ত্রী বলেন, 'বিএনপি-জামাত দেশের বিরুদ্ধে ষড়যন্ত্রে লিপ্ত। সুতরাং আগামী নির্বাচন সম্পর্কে আমাদেরকে সজাগ থাকতে হবে। দল আজকে সাড়ে ১৪ বছর ধরে ক্ষমতায়। সাড়ে ১৪ বছর আগের চিত্র আর আজকের চিত্র মানুষের সামনে তুলে ধরুন, সেই উন্নয়নের চিত্রগুলোই ফেসবুকসহ সাধারণ মানুষের সামনে তুলে ধরতে হবে। শুধু নিজের ছবি ফেসবুকে দেওয়া কর্মী, উদ্ধত আচরণের কর্মী আমাদের প্রয়োজন নাই, তারা দলের জন্য বোঝা, তাদের দায়-দায়িত্ব দল নেবে না।

চট্টগ্রাম উত্তর জেলা আওয়ামী লীগের সাধারণ সম্পাদক শেখ আতাউর রহমান, সহ-সভাপতি বীর মুক্তিযোদ্ধা অধ্যাপক মঈনুদ্দীন, এ টি এম পেয়ারুল ইসলাম, আবুল কালাম আজাদ, আফতাব উদ্দিন চৌধুরী, সাংগঠনিক সসম্পাদক খাদিজাতুল আনোয়ার সনি প্রমুখ সভায় বক্তব্য রাখেন।

#

আকরাম/আরমান/সঞ্জীব/সেলিম/২০২৩/২১৫০ ঘণ্টা

তথ্যবিবরণী                                                                        নম্বর: ২২৫১

**ফুলপুরে প্রধানমন্ত্রীর ঈদ উপহার বিতরণ করলেন গণপূর্ত প্রতিমন্ত্রী**

ফুলপুর (ময়মনসিংহ), ১০ আষাঢ় (২৪ জুন):

পবিত্র ঈদুল আজহা উপলক্ষ্যে প্রধানমন্ত্রী শেখ হাসিনার ঈদ উপহার হিসেবে উপজেলার সকল ইউনিয়নের ভিজিএফ কার্ডধারীদের মধ্যে চাল বিতরণ করেছেন গৃহায়ন ও গণপূর্ত প্রতিমন্ত্রী শরীফ আহমেদ।

আজ ময়মনসিংহের ফুলপুর পৌরসভা, ৪নং সিংহেশ্বরী, ১নং ছনধরা, ৩নং ভাইটকান্দি, ৮নং রূপসি, ৯নং বালিয়া ও ১০নং বওলা ইউনিয়নের অসহায়, দুস্থ ও দরিদ্রদের মাঝে এ ঈদ উপহার বিতরণ করা হয়।

ফুলপুর পৌরসভাসহ দশটি ইউনিয়নের ২১ হাজার ৫৯০ জন ভিজিএফ কার্ডধারীর মধ্যে মোট ২ লাখ ১৫ হাজার ৯০০ কেজি চাল বিতরণ করা হয়।

ফুলপুর উপজেলা নির্বাহী কর্মকর্তা মোঃ সাজ্জাদুল হায়দার, উপজেলা ভাইয়ের চেয়ারম্যান মোঃ হাবিবুর রহমান, উপজেলা আওয়ামী লীগের নেতৃবৃন্দসহ তৃণমূল পর্যায়ের লোকজন এ সময় উপস্থিত ছিলেন।

#

রেজাউল/আরমান/সঞ্জীব/সেলিম/২০২৩/২০৫০ ঘণ্টা

তথ্যবিবরণী                                                                        নম্বর: ২২৫০

**বগুড়ার নন্দীগ্রামে জয় সেট সেন্টারের ফলক উন্মোচন করলেন আইসিটি প্রতিমন্ত্রী**

নন্দীগ্রাম (বগুড়া), ১০ আষাঢ় (২৪ জুন):

বগুড়া জেলার নন্দীগ্রাম উপজেলা পরিষদ কমপ্লেক্স ভবনে জয় সেট সেন্টারের ভিত্তিপ্রস্তরের ফলক উন্মোচন করলেন তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক।

এ উপলক্ষ্যে প্রধান অতিথির বক্তব্যে প্রতিমন্ত্রী এই উপজেলায় ৫-২ একর জমি সংস্থানের আহ্বান জানিয়ে সেখানে একটি শেখ কামাল আইটি ট্রেনিং অ্যান্ড ইনকিবেশন সেন্টার স্থাপনের পরিকল্পনার কথা তুলে ধরেন ।

প্রতিমন্ত্রী বলেন, নন্দীগ্রাম, কাহালুর যতগুলো স্কুল-কলেজে শেখ রাসেল ডিজিটাল ল্যাব লাগবে প্রত্যেকটিতে তা করে দেয়া হবে। এখানে আরো দুটো স্কুল অভ্ স্মার্ট ফিউচার স্থাপন করা হবে বলে তিনি জানান। তিনি বলেন, এছাড়া আগামী ছয় মাসের মধ্যে এখানকার সবগুলো সরকারি শিক্ষা-স্বাস্থ্য ও প্রশাসনিক প্রতিষ্ঠানে উচ্চগতির ইন্টারনেটে সংযুক্ত করা হবে।

অনুষ্ঠানে অন্যান্যের মধ্যে উপস্থিত ছিলেন সংসদ সদস্য রাগিবুল আহসান রিপু, বগুড়া জেলা প্রশাসক সাইফুল ইসলাম, উপজেলা চেয়ারম্যান রেজাউল করিম জিন্নাহ, উপজেলা নির্বাহী কর্মকর্তা শিফা নুসরাত, পৌর মেয়র কামরুল হাসান সিদ্দিকী জুয়েল সহ উপজেলা আওয়ামী লীগের সর্বস্তরের বিভিন্ন পর্যায়ের কর্মকর্তাগণ উপজেলার নির্বাহী কর্মকর্তা আওয়ামী লীগের স্থানীয় পর্যায়ের নেতাকর্মীগণ উপস্থিত ছিলেন।

অনুষ্ঠানে ১৫ জন স্মার্ট নারী উদ্যোক্তা প্রত্যেককে প্রধানমন্ত্রীর পক্ষ থেকে ৫০ হাজার টাকার চেক দেয়া হয়।

#

শহিদুল/পাশা/সঞ্জীব/আব্বাস/২০২৩/১৮৫০ ঘণ্টা

তথ্যবিবরণী নম্বর : ২২৪৯

**শিক্ষার্থীদের উদ্যোক্তা হিসেবে গড়ে তোলার কাজ করছে সরকার**

 **- তথ্য ও যোগাযোগ প্রযুক্তি প্রতিমন্ত্রী**

 বগুড়া, ১০ আষাঢ় (২৪ জুন):

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, সরকার তরুণ শিক্ষার্থীদের উদ্যোক্তা হিসেবে গড়ে তোলার মাধ্যমে বিপুল কর্মসংস্থান তৈরির লক্ষ্যে কাজ করছে সরকার। এরই অংশ হিসেবে বগুড়াসহ দেশজুড়ে স্মার্ট কর্মসংস্থান মেলার আয়োজন করা হচ্ছে।

প্রতিমন্ত্রী আজ বগুড়া জেলার টিটু মিলনায়তনে তথ্য ও যোগাযোগ প্রযুক্তির বিভাগের উদ্যোগে বগুড়া স্মার্ট কর্মসংস্থান মেলা-২০২৩ ও জেলার স্মার্ট নারী উদ্যোক্তাদের মাঝে অনুদানের চেক বিতরণী অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বগুড়াবাসীদেরকে আশ্বাস দিয়ে বলেন, শিগগিরই জেলায় ১০০ একর জায়গা জুড়ে বগুড়া শিল্পনগরী-২ হিসেবে হাইটেক পার্ক স্থাপনের মাধ্যমে সেখান থেকেই মোবাইল, ল্যাপটপ ও কম্পিউটারের মতো হার্ডওয়্যার ম্যানুফ্যাকচারিং প্লান্ট স্থাপন করা হবে।

প্রতিমন্ত্রী বলেন, আধুনিক বাংলাদেশের স্থপতি প্রধানমন্ত্রী শেখ হাসিনার বিভিন্ন কার্যকর পদক্ষেপ বাস্তবায়নের ফলে দেশে নারী সমাজের কর্মসৃজন, ক্ষমতায়ন ও মর্যাদা বৃদ্ধিতে যুগান্তকারী ইতিহাস সৃষ্টি হয়েছে এবং দেশের নারী উদ্যোক্তাদের শক্তি, সাহস ও অনুপ্রেরণা জুগিয়েছে।

অনুষ্ঠানে প্রধানমন্ত্রীর পক্ষ থেকে বগুড়া জেলার ৪৮ জন স্মার্ট নারী উদ্যোক্তাকে ৫০ হাজার টাকা করে অনুদান প্রদান করা হয়।

মেলায় সরকারি ও বেসরকারি মোট ৩৩টি প্রতিষ্ঠান স্টল স্থাপন করা হয়েছে। চাকরীপ্রার্থী ৬ হাজার ৭১৫ জন তরুণ -তরুণী অনলাইন ও অফলাইনে রেজিস্ট্রেশন করেন। স্পটে সাক্ষাৎকার গ্ৰহণ করে যোগ্যতা অনুযায়ী ৫১ জনকে বেসরকারি প্রতিষ্ঠানে চাকরি প্রদানের জন্য নির্বাচন করা হয়। বাকিদের যোগ্যতা অনুযায়ী চাকরি দেয়া হবে।

জেলা প্রশাসক সাইফুল ইসলামের সভাপতিত্বে অনুষ্ঠানে অন্যান্যের মধ্যে বক্তব্য রাখেন সংসদ সদস্য এ কে এম রেজাউল করিম তানসেন ও রাগেবুল আহসান রিপু, বাংলাদেশ আওয়ামী লীগ বগুড়া জেলা শাখার সভাপতি মুজিবুর রহমান মঞ্জু, বগুড়া চেম্বার অভ্‌ কমার্স এন্ড ইন্ডাস্ট্রিজ এর সভাপতি মাসুদুর রহমান মিলন, শেখ রাসেল ডিজিটাল প্রকল্প পরিচালক, এস এ এম রফিকুন নবী লার্নিং এন্ড আর্নিং ডেভেলপমেন্ট প্রকল্প পরিচালক হুমায়ুন কবির প্রমুখ।

#

শহিদুল/পাশা/সঞ্জীব/শামীম/২০২৩/১৮৫০ঘণ্টা

তথ্যবিবরণী                                                                        নম্বর: ২২৪৮

**আওয়ামী লীগের প্রতি জনগণের সমর্থন রয়েছে, বিদেশি সমর্থনের দরকার নেই**

 **---কৃষিমন্ত্রী**

মধুপুর (টাঙ্গাইল), ১০ আষাঢ় (২৪ জুন):

আওয়ামী লীগের জন্য বিদেশিদের সমর্থন দরকার নেই, জনগণের সমর্থন থাকলেই চলবে বলে মন্তব্য করেছেন কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক। তিনি বলেন, জনগণের সমর্থন থাকলে বিদেশিদের সমর্থন দরকার নেই। জনগণ এ দেশের মালিক। জনগণ নির্ধারণ করবে, আমাদের প্রতি তাদের সমর্থন আছে কি না। সেটা নির্বাচনে প্রমাণিত হবে।

আজ টাঙ্গাইলের মধুপুরে উপজেলা পরিষদের অডিটোরিয়ামে শিক্ষক ফেডারেশনের উদ্বোধন অনুষ্ঠান ও আলোচনা সভায় প্রধান অতিথির বক্তব্যে মন্ত্রী এ সব কথা বলেন।

আওয়ামী লীগের প্রতি জনগণের সমর্থন রয়েছে উল্লেখ করে আব্দুর রাজ্জাক বলেন, বর্তমান সরকার যে উন্নয়ন করেছে- পদ্মা সেতু, ফোর লেন রাস্তা, স্কুল-কলেজ, খাদ্য উৎপাদন বৃদ্ধি, গ্রামের উন্নয়ন, বাড়িতে বাড়িতে বিদ্যুৎ, শিল্প কারখানাসহ সব দিকেই অভূতপূর্ব উন্নয়ন করেছে। এসব উন্নয়নের কারণেই জনগণ আমাদের সাথে রয়েছে। জনগণের সমর্থন থাকলে কোনো বিদেশি শক্তি আমাদেরকে ক্ষমতাচ্যুত করতে পারবে না। আমরা বিদেশি সহযোগিতা চাই না। আমাদের প্রতি জনগণের সমর্থন রয়েছে।

মন্ত্রী বলেন, বিএনপিসহ যারা প্রতিদিন বিদেশিদের কাছে হাত পাতছে, ধরনা দিচ্ছে, তাদের কাছে ভিক্ষা চাচ্ছে, বাংলাদেশে তত্ত্বাবধায়ক সরকার প্রতিষ্ঠিত করে দেয়ার জন্য। তাদেরকে বলতে চাই, কোনো বিদেশি প্রভু এসে তত্ত্বাবধায়ক সরকার দিতে পারবে না। সংবিধানের আলোকেই আগামী নির্বাচন হবে।

মন্ত্রী আরো বলেন, আগামী নির্বাচনকে কেন্দ্র করে বিএনপি ও স্বাধীনতাবিরোধী শক্তি দেশে অস্থিতিশীল পরিস্থিতি সৃষ্টির চেষ্টা করছে। তারা ২০১৪-১৫ সালের মতো দেশে আবারও তাণ্ডব চালাতে চায়। তাদেরকে সেটি করতে দেয়া হবে না। জনগণের নির্বাচিত সরকার ক্ষমতায়। জনগণের জানমালের নিরাপত্তা, সম্পদের ও জীবনের নিরাপত্তা দেয়া বর্তমান সরকারের পবিত্র দায়িত্ব। দেশের স্বার্থে জাতির স্বার্থে জনগণকে সাথে নিয়ে আমরা সর্বোচ্চ সর্তকতার সাথে এগুলো মোকাবিলা করব।

মধুপুর সরকারি কলেজের ভারপ্রাপ্ত অধ্যক্ষ সুশীল কুমার দাসের সভাপতিত্বে অন্যান্যের মধ্যে বক্তব্য রাখেন বাংলাদেশ কৃষি বিশ্ববিদ্যালয়ের শিক্ষক আবু হাদী নূর আলী খান, মধুপুর পৌরসভার মেয়র সিদ্দিক হোসেন খান, উপজেলা নির্বাহী অফিসার শামীমা ইয়াসমীন, উপজেলা আওয়ামী লীগের সহসভাপতি ইয়াকুব আলী, আব্দুল গফুর মন্টু, শিক্ষক ফেডারেশনের আহ্বায়ক আবুল কালাম আজাদ, উপজেলা পরিষদের ভাইস চেয়ারম্যান শরিফ আহমদ নাছির প্রমুখ। সভায় ফেডারেশনের সদস্যসহ বিভিন্ন শ্রেণি-পেশার প্রতিনিধিরা উপস্থিত ছিলেন।

#

কামরুল/পাশা/সঞ্জীব/আব্বাস/২০২৩/১৮১৫ ঘণ্টা

তথ্যবিবরণী নম্বর : ২২৪৭

**কোভিড-১৯ সংক্রান্ত সর্বশেষ প্রতিবেদন**

 ঢাকা, ১০ আষাঢ় (২৪ জুন):

          স্বাস্থ্য অধিদপ্তরের তথ্যানুযায়ী শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ৮২ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৭ দশমিক ১৭ শতাংশ। এ সময় ১ হাজার ১৪৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জন মৃত্যুবরণ করেছেন। এ পর্যন্ত ২৯ হাজার ৪৫৯ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৮ হাজার ৫৪ জন।

                                                      #

রাশেদা/পাশা/শামীম/২০২৩/১৭৫৮ঘণ্টা

তথ্যবিবরণী নম্বর : ২২৪৬

**পবিত্র হজ পালনে উদ্দেশ্যে রাষ্ট্রপতি সৌদি আরব পৌঁছেছেন**

ঢাকা, ১০ আষাঢ় (২৪ জুন):

রাষ্ট্রপতি মোঃ সাহাবুদ্দিন সৌদি সরকারের রাজকীয় অতিথি হিসেবে পবিত্র হজ পালনের উদ্দেশ্যে সৌদি আরব পৌঁছেছেন।

বাংলাদেশ বিমানের একটি ভিভিআইপি ফ্লাইট গতকাল রাষ্ট্রপতি মো: সাহাবুদ্দিন, ফার্স্ট লেডি ড. রেবেকা সুলতানা এবং সফর সঙ্গীদের নিয়ে জেদ্দা আন্তর্জাতিক বিমানবন্দরে অবতরণ করে। রাষ্ট্রপতিকে অভ‍্যর্থনা জানান মক্কা অঞ্চলের ডেপুটি গভর্নর Prince Badr bin Sultan bin Abdul Aziz এবং সৌদি আরবে নিযুক্ত বাংলাদেশের রাষ্ট্রদূত জাভেদ পাটোয়ারী। পরে রাজকীয় অতিথি হিসেবে রাষ্ট্রপতিকে পবিত্র মক্কা নগরীর সাফা রয়েল প‍্যালেসে নিয়ে যাওয়া হয়।

পবিত্র হজ পালন শেষে আগামী ৩ জুলাই রাষ্ট্রপতির দেশে ফেরার কথা রয়েছে।

#

শিপলু/জুলফিকার/রবি/সাঈদা/কলি/শামীম/২০২৩/১৫২৭ ঘণ্টা